Masakri u Transilvaniji 1848–1849.

**Masakri 1848–1849. u Transilvaniji** počinjeni su tokom Mađarske revolucije. Prema istraživanju mađarskog historičara Ákosa Egyeda, 14.000 do 15.000 ljudi masakrirano je u Transilvaniji u tom periodu. Među žrtvama je bilo 7500–8500 Mađara, 4400–6000 Rumuna i približno 500 Transilvanijskih Sasa, Armena, Jevreja i pripadnika drugih grupa.

## Masakri nad Mađarima 
Dana 18. oktobra 1848. Rumuni su napali i ubili stanovnike sela Kisenyed (Sângătin), u blizini Nagyszebena (Sibiu).

Ubrzo nakon rata, 1850. godine, habsburški sud sačinio je spisak žrtava. Međutim, autentičnost spiska s vremenom je dovedena u pitanje i žestoko kritikovana jer je sastavljen samo u područjima naseljenim Rumunima i Sasima, dok su vlasti ignorisale čak i spominjanje nekih od najvećih masakra nad mađarskim civilima u Transilvaniji, kao što su oni u Nagyenyedu, Abrudbányi ili Zalatni.

Među žrtvama rumunskih masakara bile su važne mađarske ličnosti ili njihovi srodnici. Mária, sestra mađarskog dramaturga Imre Madácha, uhvaćena je s mužem i sinom, a rumunski pobunjenici sve su ih ubili i bacili pred svinje da ih pojedu. Roditelje i braću i sestre prve žene istraživačice Afrike, Florence Baker (njeno izvorno, mađarsko ime bilo je Flóra Sass), ubila je rumunska milicija, koju je predvodio Ioan Axente Sever u Nagyenyedu tokom masakra nad mađarskim stanovništvom u tom gradu 8. januara 1849.

## Masakri nad Rumunima 
### Početak: Sukob u Mihálcfalvi 
Ohrabreni prosvijećenim izjavama peštanskih revolucionara o oslobođenju svih kmetova u Ugarskoj i ukidanju feudalizma, kao i deklaracijama rumunskih narodnih skupština 30. aprila i 15. maja u transilvanijskom gradu Balázsfalvi (Blaj), seljani iz Mihálcfalve (Mihalț) u južnoj Transilvaniji nezakonito su zauzeli parcelu koja je pripadala porodici Esterházy. Dana 1. juna 1848. imenovan je carski komitet u Gyulafehérváru (Alba Iulia) i poslan u Mihálcfalvu da istraži nezakonitosti koje su se dogodile u maju. Međutim, hiljade naoružanih seljaka iz Obrázse (Obreja), Oláhcsesztve (Cistei) i Alsókarácsonfalve (Crăciunelu de Jos) okupile su se protiv njih i spriječile ih da uđu u selo. Sljedećeg dana, 2. juna 1848, Anton von Puchner, zapovjednik austrijskih trupa u Transilvaniji, poslao je službeni puk iz Gyulafehérvára da razoruža naoružane seljake i garantuje sigurnost carskog komiteta tokom njihove istrage. Međutim, seljaci su se odupirali i u oružanom sukobu koji je uslijedio ubijeno je 12 rumunskih seljaka i jedan mađarski vojnik. Drugi izvori navode da je broj ubijenih rumunskih seljaka iznosio 14, uz još 50 ranjenih, od kojih su mnogi kasnije umrli. Ovo je bio prvi transilvanijski oružani sukob 1848.

Važan strateški korak Von Puchnera u danima koji su prethodili sukobu bio je njegov izbor da protiv naoružanih rumunskih seljaka bude poslan puk koji su činili isključivo Sekelji. Time je odigrao veliku ulogu u zaoštravanju političko-etničkih razlika u regiji i daljnjoj radikalizaciji rumunskih i mađarskih seljaka u Transilvaniji. Budući da je moć Austrijanaca opadala zbog početnih uspjeha austrijskih, čeških, slovačkih, poljskih i mađarskih revolucionara širom Habsburškog carstva, događaji u Mihálcfalvi objavljeni su u procarskim novinama *Der Siebenbürger Bote* i tumačeni kao radikalni nađarski napad na rumunske civile,

### Daljnji incidenti 
U jesen 1848. deseci Rumuna iz jednog sela u sjevernoj Transilvaniji koji su se protivili prisilnoj regrutaciji u mađarsku vojsku ubijeni su nakon napada snaga od 200 ljudi. Dana 10. septembra 1848. mađarske vojne jedinice iz Arada ubile su tri Rumuna u Nadabu (danas dio Chișineu-Crișa) nakon sukoba s nekoliko hiljada mještana naoružanih kosama koji su odbili regrutaciju u mađarsku vojsku, dok su ostali bili zatvoreni u Nagyváradu (Oradea), Aradu i Segedinu. Dana 12. septembra 1848, u selu Aranyoslóna (danas dio Lune), grof od Torde, Miklós Thorotzkai, izdao je naredbu da se puca na gomilu koja se protivila regrutovanju u mađarsku vojsku, ubivši 30 ljudi i ranivši nekoliko desetaka.

## Također pogledajte 
* Mađarofobija
* Rumunofobija
* Mađarska revolucija 1848.
* Spisak masakara u Rumuniji

## Reference 
## Literatura 
* 
* 
* Domokos, Pál Péter: *Rendületlenül*. Eötvös Kiadó, 1989. 
* 
* 
* Gracza György: *Az 1848–1849-iki magyar szabadságharc története*, sv. 1–5 Bp. [1895], Lampel.
* 
* 
* 
* 

Kategorija:1848. u Rumuniji
Kategorija:1849. u Rumuniji
Kategorija:Sukobi u 1848.
Kategorija:Sukobi u 1849.
Kategorija:Mađarska revolucija 1848.
Kategorija:Masakri u 1848.
Kategorija:Masakri u 1849.
Kategorija:Masakri nad Mađarima
Kategorija:Masakri nad Rumunima
Kategorija:Masovna ubistva u 1848.
Kategorija:Masovna ubistva u 1849.